b'\n_START_ARTICLE_\nVeikko Salminen\n_START_SECTION_\nEnnen viisiottelu-uraa\n_START_PARAGRAPH_\nHelsingin S\xc3\xb6rn\xc3\xa4isiss\xc3\xa4 kasvanut "Veka" Salminen oli TUL:n mestaruuksia uimahypyiss\xc3\xa4 voittaneen ja monissa muissakin urheilulajeissa menestyneen Reino Salmisen poika. My\xc3\xb6s Veikko harrasti uimahyppyj\xc3\xa4, otteli kaveriporukassa innokkaasti nyrkkeilij\xc3\xa4n\xc3\xa4 ja palkittiin jo 9-vuotiaana Helsingin Ty\xc3\xb6v\xc3\xa4en Uimarien parhaiten kehittyv\xc3\xa4n\xc3\xa4 uimarina. Vapaauintiviesteiss\xc3\xa4 h\xc3\xa4n voittikin 1960-luvulla ensimm\xc3\xa4iset aikuisten Suomen mestaruutensa, mutta kun h\xc3\xa4n j\xc3\xa4i niukasti Tokion 1964 olympiajoukkueen ulkopuolelle h\xc3\xa4vitty\xc3\xa4\xc3\xa4n viimeisiss\xc3\xa4 katsastuksissa seuratoveri Esa Lepolalle, ryhtyi h\xc3\xa4n harkitsemaan lajin vaihtoa. Ensin Salminen aikoi siirty\xc3\xa4 juoksu-urheiluun Veikkaus Oy:n ty\xc3\xb6toverinsa Pauli Nyn houkuttelemana, mutta Salmisen sattumalta tapaama viisiotteluvalmentaja W\xc3\xa4in\xc3\xb6 Korhonen sai h\xc3\xa4net siirtym\xc3\xa4\xc3\xa4n viisiottelun pariin.\n_START_SECTION_\nArvokisaedustajaksi viisiottelijana\n_START_PARAGRAPH_\nEnsimm\xc3\xa4isiin kansainv\xc3\xa4lisiin kilpailuihinsa viisiottelijana Salminen osallistui Moskovassa vuonna 1965. Oikuttelevan hevosen sel\xc3\xa4ss\xc3\xa4 h\xc3\xa4n j\xc3\xa4i ratsastusosuuden pisteiss\xc3\xa4 l\xc3\xa4hes nollille, ja ratsastus oli jatkossakin h\xc3\xa4nelle ongelmallisimpia viisiottelun osalajeista. Uinti ja juoksu olivat h\xc3\xa4nen vahvuuksiaan. Vuonna 1965 h\xc3\xa4n voitti Suomen mestaruuden neliottelussa (johon viisiottelun lajeista ei kuulu ratsastus). Vuonna 1968 h\xc3\xa4n voitti Suomen mestaruuden neliottelun lis\xc3\xa4ksi kolmiottelussa (josta ratsastuksen lis\xc3\xa4ksi puuttuu miekkailu) mutta p\xc3\xa4\xc3\xa4si M\xc3\xa9xicon olympialaisiin vain varamieheksi._NEWLINE_Warendorfin MM-kilpailuissa 1970 Salminen sijoittui 34:nneksi. Seuraavan vuoden MM-kisoissa San Antoniossa h\xc3\xa4n oli 24:s ja joukkuekilpailussa kuudes.\n_START_SECTION_\nOlympiamitalistiksi\n_START_PARAGRAPH_\nMinskin kansainv\xc3\xa4liset kilpailut vuoden 1972 alkupuolella sujuivat suomalaisittain hyvin: Risto Hurme sijoittui nelj\xc3\xa4nneksi, Martti Ketel\xc3\xa4 kuudenneksi ja Veikko Salminen kymmenenneksi. N\xc3\xa4m\xc3\xa4 kolme valittiin Suomen edustajiksi M\xc3\xbcnchenin olympialaisiin. Kisapaikalla kaikki suomalaiset valittivat kurkkukipua ja Hurmeella oli hieman kuumettakin ennen ensimm\xc3\xa4isen p\xc3\xa4iv\xc3\xa4n lajia, ratsastusta. Salminen kokosi 1015 pistett\xc3\xa4 (maksimi 1100) ja Ketel\xc3\xa4 viel\xc3\xa4 enemm\xc3\xa4n, ja Suomen sijoitus joukkuekilpailussa oli ensimm\xc3\xa4isen lajin j\xc3\xa4lkeen kuudes._NEWLINE_Suomalaisten pitk\xc3\xa4 p\xc3\xa4iv\xc3\xa4 miekkailuosuudella alkoi hyvin, kun jokainen kolmesta voitti vuorotellen Neuvostoliiton hallitsevan maailmanmestarin, Boris Oni\xc5\xa1t\xc5\xa1enkon. Jatko ei sujunut yht\xc3\xa4 hyvin, ja Salminen oli osuudella kolmikon heikoin 772 pisteell\xc3\xa4\xc3\xa4n._NEWLINE_Kolmantena p\xc3\xa4iv\xc3\xa4n\xc3\xa4 Salminen ja Hurme saivat l\xc3\xa4\xc3\xa4kityksen joukkueen ylil\xc3\xa4\xc3\xa4k\xc3\xa4rilt\xc3\xa4 Helmer Kvistilt\xc3\xa4. Ampumaosuudella Hurme teki huipputuloksen 195, mutta Salminen ampui tuloksen 182, joka tuotti vain 714 pistett\xc3\xa4. P\xc3\xa4iv\xc3\xa4n p\xc3\xa4\xc3\xa4tteeksi suomalaisia uhkasi hylk\xc3\xa4\xc3\xa4minen dopingk\xc3\xa4ryn vuoksi. J\xc3\xa4rjest\xc3\xa4jill\xc3\xa4 oli kaksi kiellettyjen aineiden luetteloa, ja Hurmeen ja Salmisen saamat l\xc3\xa4\xc3\xa4kkeet oli mainittu toisessa niist\xc3\xa4. L\xc3\xa4\xc3\xa4kint\xc3\xa4komissiossa tehtiin lopulta p\xc3\xa4\xc3\xa4t\xc3\xb6s, ett\xc3\xa4 kyseess\xc3\xa4 oli vain v\xc3\xa4\xc3\xa4rink\xc3\xa4sitys ja suomalaiset saisivat jatkaa kilpailua._NEWLINE_Nelj\xc3\xa4nnen p\xc3\xa4iv\xc3\xa4n uintiosuudella Yhdysvallat oli vahva, mutta Suomi pysyi sen edell\xc3\xa4 ja oli ennen viimeist\xc3\xa4 lajia joukkuekilpailussa kolmantena. Salminen ui 300 metrin matkalla ajan 3.27,4 ja oli uintituloksissa toinen Yhdysvaltain Charles Richardsin j\xc3\xa4lkeen. Salminen sai uinnistaan 1216 pistett\xc3\xa4, ja my\xc3\xb6s Hurme ja Ketel\xc3\xa4 ylsiv\xc3\xa4t yli tuhanteen pisteeseen._NEWLINE_Viisiottelun p\xc3\xa4\xc3\xa4tt\xc3\xa4neell\xc3\xa4 juoksuosuudella suomalaisilla oli varaa h\xc3\xa4vit\xc3\xa4 Yhdysvaltain ottelijoille yhteens\xc3\xa4 50 sekuntia saavuttaakseen pronssin. Hurme kasvatti omassa er\xc3\xa4ss\xc3\xa4\xc3\xa4n eroa kahdella sekunnilla, ja Salminen voitti John Fitzgeraldin 25 sekunnilla, joten Ketel\xc3\xa4ll\xc3\xa4 oli varaa h\xc3\xa4vit\xc3\xa4 viimeisess\xc3\xa4 er\xc3\xa4ss\xc3\xa4 Scott Taylorille 77 sekuntia. Kes\xc3\xa4ll\xc3\xa4 akillesj\xc3\xa4nteens\xc3\xa4 loukannut Ketel\xc3\xa4 ei ollut yht\xc3\xa4 hyv\xc3\xa4ss\xc3\xa4 juoksukunnossa kuin aikaisempina vuosina, mutta Taylor saapui maaliin vain 74 sekuntia Ketel\xc3\xa4\xc3\xa4 nopeampana, joten kolmen sekunnin, kymmenen pisteen erolla Suomi voitti pronssia. Palkintojenjakotilaisuudessa suomalaiset saivat vain yhden yhteisen mitalin, joka p\xc3\xa4\xc3\xa4tettiin antaa henkil\xc3\xb6kohtaisessa kilpailussa parhaiten menestyneelle Hurmeelle. T\xc3\xa4m\xc3\xa4 on edelleen, yli 45 vuotta my\xc3\xb6hemmin, Suomen viimeisin olympiamitali nykyaikaisesta viisiottelusta. Salminen sijoittui henkil\xc3\xb6kohtaisessa kilpailussa 17:nneksi._NEWLINE_M\xc3\xbcnchenin olympialaisten j\xc3\xa4lkeen Salminen harjoitteli San Antoniossa ja kilpaili Yhdysvalloissa. Kalpamiekkailijana h\xc3\xa4net valittiin Montr\xc3\xa9alin 1976 olympiajoukkueen varamieheksi._NEWLINE_Veikko Salmisen sisar Irmeli Salminen saavutti SM-mitaleja uinnissa. Salmisen lapset Ismo ja Laura ovat my\xc3\xb6s kilpailleet nykyaikaisessa viisiottelussa PM- ja MM-tasolla. Ismo keskittyy nykyisin 400 metrin ja 800 metrin juoksuun._NEWLINE_Ammatiltaan Veikko Salminen oli palomies.'